Document ID: 32014R1014

KOMISIJOS DELEGUOTASIS REGLAMENTAS (ES) Nr. 1014/2014
2014 m. liepos 22 d.
kuriuo Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas (ES) Nr. 1255/2011 papildomas nuostatomis dėl bendros stebėsenos ir vertinimo sistemos, taikomos veiksmams, finansuojamiems Europos jūrų reikalų ir žuvininkystės fondo lėšomis, turinio ir struktūros
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas (ES) Nr. 1255/2011 (1), ypač į jo 107 straipsnio 1 dalį kartu su 109 straipsnio 1 dalimi,
kadangi:
(1)
Reglamento (ES) Nr. 508/2014 107 straipsnyje numatyta nustatyti bendrą stebėsenos ir vertinimo sistemą, kuria siekiama vertinti Europos jūrų reikalų ir žuvininkystės fondo (EJRŽF) veiklos rezultatus. Ši sistema visų pirma turėtų padėti parodyti bendros žuvininkystės politikos ir Sąjungos integruotos jūrų politikos pažangą ir pasiekimus, įvertinti EJRŽF veiksmų veiksmingumą, rezultatyvumą ir aktualumą, tikslingiau teikti paramą bendrai žuvininkystės politikai ir integruotai jūrų politikai, remti bendrą mokymosi procesą, susijusį su stebėsena bei vertinimu ir teikti patikimus, įrodymais pagrįstus EJRŽF veiksmų įvertinimus, skirtus sprendimų priėmimo procesui;
(2)
siekiant užtikrinti, kad būtų vykdoma pakankamai išsami ir tinkama vertinimo veikla, reikėtų apibrėžti bendros stebėsenos ir vertinimo sistemos turinį ir struktūrą. Todėl būtina sudaryti bendrųjų rodiklių sąrašą, kurį naudos valstybės narės, kad Sąjungos lygmeniu galėtų būti sukaupti duomenys ir Komisija galėtų įvertinti EJRŽF veiklos rezultatus atsižvelgdama į Reglamente (ES) Nr. 508/2014 nustatytus politikos tikslus;
(3)
Remiantis Reglamento (ES) Nr. 508/2014 109 straipsniu bendrieji rodikliai privalo būti taikomi kiekvienai programai ir privalo būti susiję su pradine padėtimi ir su programos finansiniu vykdymu, įgyvendinimu ir rezultatais. Tie bendrieji rodikliai naudojami ir atliekant Europos Parlamento ir Tarybos reglamento (ES) Nr. 1303/2013 (2) 21 straipsnio 1 dalyje nurodytą veiklos rezultatų peržiūrą;
(4)
bendrieji rodikliai turėtų atitikti Reglamento (ES) Nr. 1303/2013 27 straipsnio 4 dalyje nurodytus programų prioritetams taikomus rodiklius, kuriuos sudaro rodikliai, susiję su paskirstytomis išlaidomis, produkto (įgyvendinimo) rodikliai, susiję su remiamais veiksmais, ir rezultato rodikliai, susiję su atitinkamu prioritetu; Jie taip pat turėtų apimti konteksto rodiklius, susijusius su pradine padėtimi, buvusia prieš programos įgyvendinimą;
(5)
Reglamento (ES) Nr. 508/2014 107 straipsnio 2 dalyje nurodyti rodikliai yra susiję su programos poveikiu kiekvieno Sąjungos prioriteto lygmeniu ir į šį reglamentą neįtraukti;
(6)
siekiant užtikrinti greitą šiuo reglamentu numatytų priemonių taikymą, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje,
PRIĖMĖ ŠĮ REGLAMENTĄ:
1 straipsnis
Stebėsenos ir vertinimo sistemos turinys ir struktūra
1. Reglamento (ES) Nr. 508/2014 107 straipsnyje nurodytą bendrą stebėsenos ir vertinimo sistemą sudaro šie elementai:
a)
intervencijos logika, atskleidžianti prioritetų, tikslinių sričių ir priemonių sąveiką, kaip numatyta Reglamento (ES) Nr. 508/2014 18 straipsnio 1 dalies a punkte ir 116 straipsnyje;
b)
bendrieji rodikliai, nurodyti Reglamento (ES) Nr. 508/2014 109 straipsnyje;
c)
finansuoti atrinktų veiksmų suvestiniai duomenys, numatyti Reglamento (ES) Nr. 508/2014 97 straipsnio 1 dalies a punkte;
d)
metinė veiksmų programos įgyvendinimo ataskaita, numatyta Reglamento (ES) Nr. 508/2014 114 straipsnyje kartu su Reglamento (ES) Nr. 1303/2013 50 straipsniu;
e)
vertinimo planas, numatytas Reglamento (ES) Nr. 508/2014 115 straipsnyje kartu su Reglamento (ES) Nr. 1303/2013 56 straipsniu;
f)
ex ante bei ex post vertinimai ir visa kita su EJRŽF programa susijusi vertinimo veikla, numatyti Reglamento (ES) Nr. 508/2014 115, 116 ir 117 straipsniuose kartu su Reglamento (ES) Nr. 1303/2013 55, 56 ir 57 straipsniais;
g)
veiklos rezultatų peržiūra, numatyta Reglamento (ES) Nr. 1303/2013 21 straipsnio 1 dalyje.
2. Taikant Reglamento (ES) Nr. 508/2014 97 straipsnio 1 dalies a punktą ir 114-117 straipsnius kartu su Reglamento (ES) Nr. 1303/2013 21 straipsnio 1 dalimi ir 50, 55, 56 ir 57 straipsniais, vadovaujančioji institucija įvairiems bendros stebėsenos ir vertinimo sistemos elementams naudoja Reglamento (ES) Nr. 508/2014 109 straipsnyje nurodytą bendrųjų rodiklių sąrašą.
2 straipsnis
Bendrųjų rodiklių sąrašas
Reglamento (ES) Nr. 508/2014 109 straipsnyje nurodytas bendrųjų rodiklių sąrašas pateikiamas šio reglamento priede.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. liepos 22 d.

Labels: 2
19
8
6
15